b"\n_START_ARTICLE_\nPont de l'Exposici\xc3\xb3\n_START_SECTION_\nDescripci\xc3\xb3\n_START_PARAGRAPH_\nEl pont actual en substitueix un d'anterior que es constru\xc3\xad amb la finalitat d'unir la ciutat amb el recinte de l'Exposici\xc3\xb3 Regional. Aquest fou un dels primers edificis de la ciutat en utilitzar el formig\xc3\xb3 armat i com la majoria dels edificis de l'Exposici\xc3\xb3, era d'estil modernista. La riuada de l'any 1957 va destruir aquest pont (o passarel\xc2\xb7la) i se substitu\xc3\xad per una altra, m\xc3\xa9s anodina._NEWLINE_El pont actual fou dissenyat per l'enginyer i arquitecte Santiago Calatrava, entre els anys 1991 i 1995. \xc3\x89s d'acer d'alta resist\xc3\xa8ncia i est\xc3\xa0 pintat del blanc lluent t\xc3\xadpic dels seus edificis. Descansa sobre un \xc3\xbanic punt, una biga descomunal arquejada que creua l'antiga llera del riu T\xc3\xbaria. L'arc \xe2\x80\x94d'ac\xc3\xad la refer\xc3\xa8ncia a una pinta o peineta en espanyol\xe2\x80\x94 t\xc3\xa9 una al\xc3\xa7ada de 14 metres i contribueix a l'estabilitat del pont, de 26 metres d'ample i quasi 131 metres de llargada. L'arc est\xc3\xa0 inclinat 70 graus sobre el pla horitzontal.\n_START_SECTION_\nL'estaci\xc3\xb3 de metro\n_START_PARAGRAPH_\nTamb\xc3\xa9 \xc3\xa9s obra de Calatrava l'estaci\xc3\xb3 de metro de l'Alameda que hi ha davall del pont i que continua el mateix estil sint\xc3\xa8tic. Cal destacar que la construcci\xc3\xb3 de l'estaci\xc3\xb3 de metro i el pont fou simult\xc3\xa0nia. L'estaci\xc3\xb3 es constru\xc3\xad al mateix indret, mentre el pont es va aparellar en una zona propera i va ser traslladat despr\xc3\xa9s a la ubicaci\xc3\xb3 actual damunt de l'estaci\xc3\xb3."